标题：歌行
古词解释
读音：gē xíng
示例：歌行 《长歌行》
释义：
古代诗歌的一体。属乐府诗一类.汉魏以后的乐府诗，题名为“歌”和“行”的颇多，如<<大风歌>>、<<燕歌行>>等,二者虽名称不同，其实在形式上并无严格的区别。后遂有“歌行”一体其音节、格律，一般比较自由，形式采用五言、七言、杂言的古体，富于变化。“行”是乐曲的意思，见《史记·司马相如列传》、司观贞《索隐》。
歌行体
歌行体”为南朝宋鲍照所创，鲍照模拟和学习乐府，经过充分地消化吸收和熔铸创造，不仅得其风神气骨，自创格调，而其发展了七言诗，创造了以七言体为主的歌行体。“歌行”是我国古代诗歌的一种体裁，是初唐时期在汉魏六朝乐府诗的基础上建立起来的。刘希夷的《代悲白头吟》与张若虚的《春江花月夜》的出现，可说是这种体裁正式形成的标志。明代文学家徐师曾在《诗体明辨》中对“歌”、“行”及“歌行”作了如下解释：“放情长言，杂而无方者曰歌；步骤驰骋，疏而不滞者曰行；兼之者曰歌行。
歌行名作
燕歌行作者：曹丕 
秋风萧瑟天气凉，草木摇落露为霜。 
群燕辞归雁南翔，念君客游多思肠。 
慊慊思归恋故乡，君何淹留寄他方？ 
贱妾茕茕守空房，忧来思君不敢忘， 不觉泪下沾衣裳。 
援琴鸣弦发清商，短歌微吟不能长。 
明月皎皎照我床，星汉西流夜未央。 
牵牛织女遥相望，尔独何辜限河梁？
长安古意作者：卢照邻
长安大道连狭斜，青牛白马七香车。玉辇纵横过主第，金鞭络绎向侯家。
龙衔宝盖承朝日，凤吐流苏带晚霞。百丈游丝争绕树，一群娇鸟共啼花。
啼花戏蝶千门侧，碧树银台万种色。复道交窗作合欢，双阙连甍垂凤翼。 
梁家画阁中天起，汉帝金茎云外直。楼前相望不相知，陌上相逢讵相识。
借问吹箫向紫烟，曾经学舞度芳年。得成比目何辞死，愿作鸳鸯不羡仙。
比目鸳鸯真可羡，双去双来君不见。生憎帐额绣孤鸾，好取门帘帖双燕。 
双燕双飞绕画梁，罗纬翠被郁金香。片片行云著蝉鬓，纤纤初月上鸦黄。
鸦黄粉白车中出，含娇含态情非一。妖童宝马铁连钱，娼妇盘龙金屈膝。
御史府中乌夜啼，廷尉门前雀欲栖。隐隐朱城临玉道，遥遥翠幰没金堤。 
挟弹飞鹰杜陵北，探丸借客渭桥西。俱邀侠客芙蓉剑，共宿娼家桃李蹊。
娼家日暮紫罗裙，清歌一啭口氛氲。北堂夜夜人如月，南陌朝朝骑似云。
南陌北堂连北里，五剧三条控三市。弱柳青槐拂地垂，佳气红尘暗天起。
汉代金吾千骑来，翡翠屠苏鹦鹉杯。罗襦宝带为君解，燕歌赵舞为君开。
别有豪华称将相，转日回天不相让。意气由来排灌夫，专权判不容萧相。
专权意气本豪雄，青虬紫燕坐春风。自言歌舞长千载，自谓骄奢凌五公。 
节物风光不相待，桑田碧海须臾改。昔时金阶白玉堂，即今唯见青松在。
寂寂寥寥扬子居，年年岁岁一床书。独有南山桂花发，飞来飞去袭人裾。
将进酒作者：李白 
君不见，黄河之水天上来，奔流到海不复回。 
君不见，高堂明镜悲白发，朝如青丝暮成雪。 
人生得意须尽欢，莫使金樽空对月。 
天生我材必有用，千金散尽还复来。 
烹羊宰牛且为乐，会须一饮三百杯。 
岑夫子，丹丘生，将进酒，君莫停。 
与君歌一曲，请君为我侧耳听。 
钟鼓馔玉不足贵，但愿长醉不愿醒。 
古来圣贤皆寂寞，惟有饮者留其名。 
陈王昔时宴平乐，斗酒十千恣欢谑。 
主人何为言少钱，径须沽取对君酌。 
五花马，千金裘，呼儿将出换美酒， 
与尔同销万古愁。[1]
观公孙大娘弟子舞剑器行并序作者：杜甫 
大历二年十月十九日，夔府别驾元持宅见临颍李十二娘舞剑器，壮其蔚跂。问其所师，曰：“余公孙大娘弟子也。”开元五载，余尚童稚，记于郾城观公孙氏舞剑器浑脱，浏漓顿挫，独头宜春、梨园二伎坊内人洎外供奉，晓是舞者，圣文神武皇帝初，公孙一人而已。玉貌锦衣，况余白首；今兹弟子，亦匪盛颜。既辨其由来，知波澜莫二。抚事慷慨，聊为《剑器行》。昔者吴人张旭，善草书书帖，数常于邺县见公孙大娘舞西河剑器，自此草书长进，豪荡感激，即公孙可知矣。 
昔有佳人公孙氏，一舞剑器动四方。 
观者如山色沮丧，天地为之久低昂。 
爧如羿射九日落，娇如群帝骖龙翔。 
来如雷霆收震怒，罢如江海凝清光。 
绛唇珠袖两寂寞，晚有弟子传芬芳。 
临颍美人在白帝，妙舞此曲神扬扬。 
与余问答既有以，感时抚事增惋伤。 
先帝侍女八千人，公孙剑器初第一。 
五十年间似反掌，风尘澒洞昏王室。 
梨园子弟散如烟，女乐馀姿映寒日。 
金粟堆南木已拱，瞿塘石城草萧瑟。 
玳筵急管曲复终，乐极哀来月东出。 
老夫不知其所往，足茧荒山转愁疾。
洛阳女儿行作者：王维 
洛阳女儿对门居，才可容颜十五余。 
良人玉勒乘骢马，侍女金盘脍鲤鱼。 
画阁朱楼尽相望，红桃绿柳垂檐向。 
罗帏送上七香车，宝扇迎归九华帐。 
狂夫富贵在青春，意气骄奢剧季伦。 
自怜碧玉亲教舞，不惜珊瑚持与人。 
春窗曙灭九微火，九微片片飞花琐。 
戏罢曾无理曲时，妆成只是熏香坐。 
城中相识尽繁华，日夜经过赵李家。 
谁怜越女颜如玉，贫贱江头自浣纱。
白雪歌送武判官归京作者：岑参 
北风卷地白草折，胡天八月即飞雪。 
忽如一夜春风来，千树万树梨花开。 
散入珠帘湿罗幕，狐裘不暖锦衾薄。 
将军角弓不得控，都护铁衣冷难着。 
瀚海阑干百丈冰，愁云惨淡万里凝。 
中军置酒饮归客，胡琴琵琶与羌笛。 
纷纷暮雪下辕门，风掣红旗冻不翻。 
轮台东门送君去，去时雪满天山路。 
山回路转不见君，雪上空留马行处。
古从军行作者：李颀 
白日登山望烽火，黄昏饮马傍交河。 
行人刁斗风沙暗，公主琵琶幽怨多。 
野云万里无城郭，雨雪纷纷连大漠。 
胡雁哀鸣夜夜飞，胡儿眼泪双双落。 
闻道玉门犹被遮，应将性命逐轻车。 
年年战骨埋荒外，空见蒲桃入汉家。　 
长恨歌作者：白居易 
汉皇重色思倾国，御宇多年求不得。 
杨家有女初长成，养在深闺人未识。 
天生丽质难自弃，一朝选在君王侧。 
回眸一笑百媚生，六宫粉黛无颜色。 
春寒赐浴华清池，温泉水滑洗凝脂。 
侍儿扶起娇无力，始是新承恩泽时。 
云鬓花颜金步摇，芙蓉帐暖度春宵。 
春宵苦短日高起，从此君王不早朝。 
承欢侍宴无闲暇，春从春游夜专夜。 
后宫佳丽三千人，三千宠爱在一身。 
金屋妆成娇侍夜，玉楼宴罢醉和春。 
姊妹弟兄皆列土，可怜光彩生门户。 
遂令天下父母心，不重生男重生女。 
骊宫高处入青云，仙乐风飘处处闻。 
缓歌谩舞凝丝竹，尽日君王看不足。 
渔阳鼙鼓动地来，惊破霓裳羽衣曲。 
九重城阙烟尘生，千乘万骑西南行。 
翠华摇摇行复止，西出都门百余里。 
六军不发无奈何，宛转蛾眉马前死。 
花钿委地无人收，翠翘金雀玉搔头。 
君王掩面救不得，回看血泪相和流。 
黄埃散漫风萧索，云栈萦纡登剑阁。 
峨嵋山下少人行，旌旗无光日色薄。 
蜀江水碧蜀山青，圣主朝朝暮暮情。 
行宫见月伤心色，夜雨闻铃肠断声。 
天旋地转回龙驭，到此踌躇不能去。 
马嵬坡下泥土中，不见玉颜空死处。 
君臣相顾尽沾衣，东望都门信马归。 
归来池苑皆依旧，太液芙蓉未央柳。 
芙蓉如面柳如眉，对此如何不泪垂。 
春风桃李花开日，秋雨梧桐叶落时。 
西宫南内多秋草，落叶满阶红不扫。 
梨园弟子白发新，椒房阿监青娥老。 
夕殿萤飞思悄然，孤灯挑尽未成眠。 
迟迟钟鼓初长夜，耿耿星河欲曙天。 
鸳鸯瓦冷霜华重，翡翠衾寒谁与共。 
悠悠生死别经年，魂魄不曾来入梦。 
临邛道士鸿都客，能以精诚致魂魄。 
为感君王辗转思，遂教方士殷勤觅。 
排空驭气奔如电，升天入地求之遍。 
上穷碧落下黄泉，两处茫茫皆不见。 
忽闻海上有仙山，山在虚无缥缈间。 
楼阁玲珑五云起，其中绰约多仙子。 
中有一人字太真，雪肤花貌参差是。 
金阙西厢叩玉扃，转教小玉报双成。 
闻道汉家天子使，九华帐里梦魂惊。 
揽衣推枕起徘徊，珠箔银屏迤逦开。 
云鬓半偏新睡觉，花冠不整下堂来。 
风吹仙袂飘飘举，犹似霓裳羽衣舞。 
玉容寂寞泪阑干，梨花一枝春带雨。 
含情凝睇谢君王，一别音容两渺茫。 
昭阳殿里恩爱绝，蓬莱宫中日月长。 
回头下望人寰处，不见长安见尘雾。 
惟将旧物表深情，钿合金钗寄将去。 
钗留一股合一扇，钗擘黄金合分钿。 
但教心似金钿坚，天上人间会相见。 
临别殷勤重寄词，词中有誓两心知。 
七月七日长生殿，夜半无人私语时。 
在天愿作比翼鸟，在地愿为连理枝。 
天长地久有时尽，此恨绵绵无绝期。 
琵琶行作者：白居易 
元和十年，予左迁九江郡司马。明年秋，送客湓浦口，闻舟中夜弹琵琶者，听其音，铮铮然有京都声。问其人，本长安倡女。尝学琵琶于穆、曹二善才，年长色衰，委身为贾人妇。遂命酒，使快弹数曲。曲罢悯然，自叙少小时欢乐事，今漂沦憔悴，转徙于江湖间。予出官二年，恬然自安，感斯人言，是夕始觉有迁谪意。因为长句，歌以赠之，凡六百一十六言，命曰《琵琶行》。
浔阳江头夜送客，枫叶荻花秋瑟瑟。 
主人下马客在船，举酒欲饮无管弦。 
醉不成欢惨将别，别时茫茫江浸月。 
忽闻水上琵琶声，主人忘归客不发。
寻声暗问弹者谁？琵琶声停欲语迟。 
移船相近邀相见，添酒回灯重开宴。 
千呼万唤始出来，犹抱琵琶半遮面。 
转轴拨弦三两声，未成曲调先有情。 
弦弦掩抑声声思，似诉平生不得志。 
低眉信手续续弹，说尽心中无限事。 
轻拢慢捻抹复挑，初为《霓裳》后《六幺》
大弦嘈嘈如急雨，小弦切切如私语。 
嘈嘈切切错杂弹，大珠小珠落玉盘。 
间关莺语花底滑，幽咽泉流冰下难。 
冰泉冷涩弦凝绝，凝绝不通声暂歇。 
别有幽愁暗恨生，此时无声胜有声。 
银瓶乍破水浆迸，铁骑突出刀枪鸣。 
曲终收拨当心划，四弦一声如裂帛。 
东船西舫悄无言，唯见江心秋月白。
沉吟放拨插弦中，整顿衣裳起敛容。 
自言本是京城女，家在虾蟆陵下住。
十三学得琵琶成，名属教坊第一部。 
曲罢曾教善才服，妆成每被秋娘妒。 
五陵年少争缠头，一曲红绡不知数。 
钿头银篦击节碎，血色罗裙翻酒污。 
今年欢笑复明年，秋月春风等闲度。 
弟走从军阿姨死，暮去朝来颜色故。 
门前冷落鞍马稀，老大嫁作商人妇。 
商人重利轻别离，前月浮梁买茶去。 
去来江口守空船，绕船月明江水寒。 
夜深忽梦少年事，梦啼妆泪红阑干。
我闻琵琶已叹息，又闻此语重唧唧。 
同是天涯沦落人，相逢何必曾相识！ 
我从去年辞帝京，谪居卧病浔阳城。 
浔阳地僻无音乐，终岁不闻丝竹声。 
住近湓江地低湿，黄芦苦竹绕宅生。 
其间旦暮闻何物？杜鹃啼血猿哀鸣。 
春江花朝秋月夜，往往取酒还独倾。 
岂无山歌与村笛，呕哑嘲哳难为听。 
今夜闻君琵琶语，如听仙乐耳暂明。 
莫辞更坐弹一曲，为君翻作《琵琶行》。
感我此言良久立，却坐促弦弦转急。 
凄凄不似向前声，满座重闻皆掩泣。 
座中泣下谁最多?江州司马青衫湿。
连昌宫词作者：元稹 
连昌宫中满宫竹，岁久无人森似束。 
又有墙头千叶桃，风动落花红蔌蔌。 
宫边老翁为余泣，小年进食曾因入。 
上皇正在望仙楼，太真同凭阑干立。 
楼上楼前尽珠翠，炫转荧煌照天地。 
归来如梦复如痴，何暇备言宫里事。 
初过寒食一百六，店舍无烟宫树绿。 
夜半月高弦索鸣，贺老琵琶定场屋。 
力士传呼觅念奴，念奴潜伴诸郎宿。 
须臾觅得又连催，特敕街中许然烛。 
春娇满眼睡红绡，掠削云鬟旋装束。 
飞上九天歌一声，二十五郎吹管逐。 
逡巡大遍凉州彻，色色龟兹轰录续。 
李谟擫笛傍宫墙，偷得新翻数般曲。 
平明大驾发行宫，万人歌舞涂路中。 
百官队仗避岐薛，杨氏诸姨车斗风。 
明年十月东都破，御路犹存禄山过。 
驱令供顿不敢藏，万姓无声泪潜堕。 
两京定后六七年，却寻家舍行宫前。 
庄园烧尽有枯井，行宫门闭树宛然。 
尔后相传六皇帝，不到离宫门久闭。 
往来年少说长安，玄武楼成花萼废。 
去年敕使因斫竹，偶值门开暂相逐。 
荆榛栉比塞池塘，狐兔骄痴缘树木。 
舞榭欹倾基尚在，文窗窈窕纱犹绿。 
尘埋粉壁旧花钿，乌啄风筝碎珠玉。 
上皇偏爱临砌花，依然御榻临阶斜。 
蛇出燕巢盘斗栱，菌生香案正当衙。 
寝殿相连端正楼，太真梳洗楼上头。 
晨光未出帘影黑，至今反挂珊瑚钩。 
指似傍人因恸哭，却出宫门泪相续。 
自从此后还闭门，夜夜狐狸上门屋。 
我闻此语心骨悲，太平谁致乱者谁。 
翁言野父何分别，耳闻眼见为君说。 
姚崇宋璟作相公，劝谏上皇言语切。 
燮理阴阳禾黍丰，调和中外无兵戎。 
长官清平太守好，拣选皆言由相公。 
开元之末姚宋死，朝廷渐渐由妃子。 
禄山宫里养作儿，虢国门前闹如市。 
弄权宰相不记名，依稀忆得杨与李。 
庙谟颠倒四海摇，五十年来作疮痏。 
今皇神圣丞相明，诏书才下吴蜀平。 
官军又取淮西贼，此贼亦除天下宁。 
年年耕种宫前道，今年不遣子孙耕。 
老翁此意深望幸，努力庙谋休用兵。
登金陵雨花台望大江作者：高启
大江来从万山中，山势尽与江流东。 
钟山如龙独西上，欲破巨浪乘长风。 
江山相雄不相让，形胜争夸天下壮。 
秦皇空此瘗黄金，佳气葱葱至今王。 
我怀郁塞何由开，酒酣走上城南台。 
坐觉苍茫万古意，远自荒烟落日之中来。 
石头城下涛声怒，武骑千群谁敢渡？ 
黄旗入洛竟何祥，铁锁横江未为固。 
前三国，后六朝，草生宫阙何萧萧！ 
英雄乘时务割据，几度战血流寒潮。 
我生幸逢圣人起南国，祸乱初平事休息。 
从今四海永为家，不用长江限南北。 
易水歌作者：陈子龙
赵北燕南之古道，水流汤汤沙皓皓。
送君迢遥西入秦，天风萧条吹白草。
车骑衣冠满路旁，《骊驹》一唱心茫然。
手持玉觞不能饮，羽声飒沓飞清霜。
白虹照天光未灭，七尺屏风袖将绝。
督亢图中不杀人，咸阳殿上空流血。
可惜六合归一家，美人钟鼓如云霞。
庆卿成尘渐离死，异日还逢博浪沙。
圆圆曲作者：吴伟业
鼎湖当日弃人间，破敌收京下玉关， 
恸哭六军俱缟素，冲冠—怒为红颜。 
红颜流落非吾恋，逆贼天亡自荒宴。 
电扫黄巾定黑山，哭罢君亲再相见。 
相见初经田窦家，侯门歌舞出如花。 
许将戚里箜篌伎，等取将军油壁车。 
家本姑苏浣花里，圆圆小字娇罗绮。 
梦向夫差苑里游，宫娥拥入君王起。 
前身合是采莲人，门前一片横塘水。 
横塘双桨去如飞，何处豪家强载归。 
此际岂知非薄命，此时唯有泪沾衣。 
薰天意气连宫掖，明眸皓齿无人惜。 
夺归永巷闭良家，教就新声倾坐客。 
坐客飞觞红日暮，一曲哀弦向谁诉？ 
白晳通侯最少年，拣取花枝屡回顾。 
早携娇鸟出樊笼，待得银河几时渡？ 
恨杀军书抵死催，苦留后约将人误。 
相约恩深相见难，一朝蚁贼满长安。 
可怜思妇楼头柳，认作天边粉絮看。 
遍索绿珠围内第，强呼绛树出雕阑。 
若非壮士全师胜，争得蛾眉匹马还？ 
蛾眉马上传呼进，云鬟不整惊魂定。 
蜡炬迎来在战场，啼妆满面残红印。 
专征萧鼓向秦川，金牛道上车千乘。 
斜谷云深起画楼，散关月落开妆镜。 
传来消息满江乡，乌桕红经十度霜。 
教曲伎师怜尚在，浣纱女伴忆同行。 
旧巢共是衔泥燕，飞上枝头变凤凰。 
长向尊前悲老大，有人夫婿擅侯王。 
当时只受声名累，贵戚名豪竞延致。 
一斛明珠万斛愁，关山漂泊腰肢细。 
错怨狂风飏落花，无边春色来天地。 
尝闻倾国与倾城，翻使周郎受重名。 
妻子岂应关大计，英雄无奈是多情。 
全家白骨成灰土，—代红妆照汗青。 
君不见，馆娃初起鸳鸯宿，越女如花看不足。 
香径尘生乌自啼，屧廊人去苔空绿。 
换羽移宫万里愁，珠歌翠舞古梁州。 
为君别唱吴宫曲，汉水东南日夜流！ 
观潮引作者：阵志岁
闻论眼高和眼低，还忆孤屿观潮时。
孤屿观潮多青健，华服靓装相映焕。
携手联攀坐岩头，塔趾林边望江流。
江流涨平转退落，弄潮儿女掉舟舵。
舟去向海竞逐波，人心向背似潮何？
官家势倾白鹿城，门庭若市巧经营。
轻歌美酒高楼上，宾主心照面相向。
亲朋邻舍皆刮目，曲意奉迎期眷顾。
南街有女貌如花，忻羡一朝结姻家。
浓抹严妆候少爷，会时月升别月斜。
转见兄姊失素欢，官家贿案进牢监。
门庭从此可罗雀，南街爱绝情丝灭。
泠风扑面断我思，已是云横日西移。
年光不与人再次，事功可求不可恃。
江水流西复流东，人事如花有枯荣。
当日观潮意未了，他岁重游莫辞老。